Πιερικός (ποδόσφαιρο)

Ο Σ.Φ.Κ. Πιερικός ή απλά «Πιερικός», είναι ένα ελληνικό ποδοσφαιρικό σωματείο που εδρεύει στην Κατερίνη. Ιδρύθηκε το 1961 και αποτελεί το πρώτο τμήμα του αθλητικού συλλόγου «Σύνδεσμος Φιλάθλων Κατερίνης Πιερικός».

Έδρα του συλλόγου είναι το Α' Δ.Α.Κ. Κατερίνης (πρώην Εθνικό Στάδιο Κατερίνης) όπου αγωνίζεται από το 1964 μέχρι και σήμερα και αποτελεί παραδοσιακή του έδρα. Με την θέσπιση του επαγγελματισμού το 1979 έγινε ημιεπαγγελματική ομάδα παίζοντας στη Β' Εθνική, ενώ το 1984 μετατράπηκε σε ποδοσφαιρική ανώνυμη εταιρεία (ΠΑΕ) καθώς προβιβάστηκε εκ νέου στην Α' Εθνική. Από τη νέα σεζόν θα αγωνίζεται στη Γ' Εθνική κατηγορία.

Ο Πιερικός αποτελεί την πλέον επιτυχημένη ομάδα στην ιστορία του Νομού Πιερίας, αλλά και μία με σημαντική πορεία στον χώρο του ελληνικού ποδοσφαίρου.

Η Ιστορία του Συλλόγου
Αναλυτικά για την ίδρυση δείτε: Ίδρυση Πιερικού

Η ίδρυση
Ο σύλλογος ιδρύθηκε στις 11 Απριλίου του 1961 μετά από τη συγχώνευση των δυο μεγαλύτερων συλλόγων της Κατερίνης, τον Μέγα Αλέξανδρο Κατερίνης και τον Όλυμπο Κατερίνης. Ο Μέγας Αλέξανδρος είχε παίξει στην Α' Εθνική Κατηγορία, στην πρώτη σεζόν της σύστασης της (1959-1960), αλλά τερμάτισε στην 15η θέση και έτσι υποβιβάστηκε στη Β' Εθνική Κατηγορία. Ο δε Όλυμπος Κατερίνης αγωνιζόταν ήδη στη Β'Εθνική, αλλά δεν κατάφερε να προβιβαστεί. Ούτε ο Μέγας Αλέξανδρος, ούτε ο Όλυμπος κέρδισαν συμμετοχή στην Α' Εθνική κατηγορία της επόμενης σεζόν. Η ενοποίηση των δύο συλλόγων είχε αποφασιστεί ως ο μόνος τρόπος για να έχει μια ομάδα στην Α' Εθνική η πόλη της Κατερίνης εκπροσωπόντας το πιερικό ποδόσφαιρο και έτσι, ο Πιερικός γεννήθηκε.

Ιστορία
Το 1963 αγωνίστηκε για πρώτη φορά στην Α’ Εθνική όπου έμεινε για 9 ολόκληρα χρόνια, ενώ την ίδια χρονιά έφτασε και στον τελικό Κυπέλλου Έλλάδος αντιμετωπίζοντας τον Ολυμπιακό. Οι εμφανίσεις του πολλές φορές ήταν εντυπωσιακές, καθώς τερμάτιζε συνεχώς μέσα στην πρώτη 10αδα του πρωταθλήματος. Το 1972 υποβιβάζεται αλλά δεν θα αργήσει να επιστρέψει. Το 1975 η ομάδα θα ξανανέβει στην Πρώτη κατηγορία και θα παραμείνει για 3 χρόνια. Στη συνέχεια υποβιβάστηκε ξανά. Ανέβηκε άλλες τρεις φορές στην Α’ Εθνική, αλλά ποτέ δεν κατάφερε να καθιερωθεί ξανά στη μεγάλη κατηγορία. Η μεγαλύτερη διάκριση του συλλόγου ήταν να τερματίσει 3 φορές στην 5η θέση του πρωταθλήματος, αλλά και ο τελικός Κυπέλλου απέναντι στον Ολυμπιακό το 1963 όπου ηττήθηκε με 3-0.

Δεκαετία 1960
Στη σεζόν 1961-1962, ο Πιερικός έπαιξε στον όμιλο της Δυτικής και Κεντρικής Μακεδονίας και πήρε την πρώτη θέση Στη συνέχεια συμμετείχε στον 3ο όμιλο της Β'Εθνικης, κέρδισε 1-0 τον Ολυμπιακό Κοζάνης σε αγώνα μπαράζ και πέτυχε την είσοδο στην τελική φάση της Β' Εθνικής.Οδηγηθηκε σε νέο μπαράζ με αντίπαλο τον Ηρακλή Καβάλας, τον οποίο νίκησε 2-0 και πέτυχε την άνοδο στην Α'Εθνικη. Σε αυτή τη σεζόν ο Πιερικός σκόραρε συνολικά 108 γκολ και δέχτηκε 28.
Στη σεζόν 1962-1963 στην Α' Εθνική ο Πιερικός τερμάτισε στην 9η θέση σκοράροντας 36 γκολ και δέχθηκε 37. Η μεγαλύτερη νίκη του ήταν 4-0 επί του Άρη Θεσσαλονίκης.Νίκησε τον ΠΑΟΚ 1-0. Ο Πιερικός έπαιξε επίσης στον τελικό Κυπέλλου Έλλάδος την ίδια σεζόν. Ο σύλλογος υπέστη ήττα 3-0 από τον Ολυμπιακό.
Στη σεζόν 1963-1964 ο Πιερικός τερμάτισε στην 7η θέση. Οι μεγαλύτερες νίκες του ήταν 5-1 εναντίον της Δόξας Δράμας και 4-0 εναντίον του Εθνικού Πειραιώς. 
Νίκησε 3-2 τον Ολυμπιακό Πειραιώς. Σε αυτή τη σεζόν ο Πιερικός σκόραρε 34 γκολ και δέχτηκε 42.

Ο Πιερικός έπαιξε επίσης στον Ημιτελικό Κυπέλλου Ελλάδος της ίδιας σεζόν όπου υπέστη ήττα 3-1 από την ΑΕΚ. Αυτός ο ημιτελικός αποτέλεσε κατά κάποιον τρόπο «τελικό» επειδή ο άλλος ημιτελικός μεταξύ Ολυμπιακού και Παναθηναϊκού ποτέ δεν τελείωσε και ως εκ τούτου η ΕΠΟ απένειμε το κύπελλο στην ΑΕΚ.
Η σεζόν 1964-1965 ήταν, ίσως, η καλύτερη εποχή στην ιστορία της ομάδας του Πιερικού. Ο Πιερικός τερμάτισε στην 5η θέση σκοράροντας 39 γκολ δεχόμενος 39. Η μεγαλύτερη νίκη του σε αυτή τη σεζόν ήταν 4-0 εναντίον της Νίκης Βόλου.Νίκησε 1-0 την ΑΕΚ και τον Ολυμπιακό Πειραιώς στην Κατερινη. Νίκησε τον ΠΑΟΚ στην Τούμπα 0-1. 
Στη σεζόν 1965-1966 ο Πιερικός τερμάτισε στην 8η θέση. Η μεγαλύτερη νίκη του στη σεζόν αυτή ήταν 5-1 εναντίον της ομάδας των Τρικάλων.Νίκησε 3-1 τον Παναθηναϊκό, 1-0 την ΑΕΚ, 4-1 τον ΠΑΟΚ και 2-1 τον Αρη μέσα στην Κατερινη. Ο Πιερικός τη σεζόν αυτή σκόραρε 40 γκολ και δέχτηκε 40 γκολ.
Στη σεζόν 1966-1967 ο Πιερικός τερμάτισε στην 14η θέση. Η μεγαλύτερη νίκη του στη σεζόν ήταν 4-1 εναντίον του Βύζαντα Μεγάρων. Ο Πιερικός σκόραρε 36 γκολ και δέχτηκε 51.
Στη σεζόν 1967-1968 ο Πιερικός τερμάτισε στην 5η θέση. Η μεγαλύτερη νίκη του ήταν 9-1 επί του Ολυμπιακού Λευκωσίας. Αυτή είναι και η μεγαλύτερη νίκη του Πιερικού στην ιστορία του, στην Α' Εθνική. Ο Πιερικός σκόραρε εκείνη τη σεζόν 42 γκολ και δέχτηκε 46.
Στη σεζόν 1968-69 ο Πιερικός τερμάτισε στην 9η θέση. Η μεγαλύτερη νίκη του στη σεζόν αυτή ήταν 5-1 απέναντι στον Απόλλωνα Σμύρνης. Τη σεζόν αυτή ο Πιερικός σκόραρε 31 γκολ και δέχτηκε 37.

Δεκαετία 1970
Στη σεζόν 1969-70 ο Πιερικός τερμάτισε στην 7η θέση. Η μεγαλύτερη νίκη του ήταν 3-0 επί του Ολυμπιακού Λευκωσίας. Ο Πιερικός σε αυτή τη σεζόν σκόραρε 45 γκολ και δέχτηκε 44.
Στη σεζόν 1970-1971 ο Πιερικός τερμάτισε στην 14η θέση. Ο Πιερικός δεν κατάφερε να κερδίσει κανένα παιχνίδι με περισσότερα από ένα γκολ. Ο Πιερικός σκόραρε 31 γκολ και δέχθηκε 43. Ο σύλλογος άρχισε να δείχνει σημάδια κόπωσης.
Και αυτά τα σημάδια έγιναν απολύτως ορατά στη σεζόν 1971-1972. Ο Πιερικός τερμάτισε στην 16η θέση (από 18 σωματεία) και έτσι υποβιβάστηκε από την Α' Εθνική. Οι μεγαλύτερες νίκες του στη σεζόν ήταν με 3-0 του Ολυμπιακού Λευκωσίας, 3-0 επί του Πανιωνίου και 3-0 επί του Ολυμπιακού Βόλου. Ο Πιερικός σε αυτή την σεζόν σκόραρε 26 γκολ και δέχτηκε 48.
Στη σεζόν 1972-73 ο Πιερικός συμμετείχε στο Βόρειο Όμιλο της Β' Εθνικής (η Β' Εθνική χωρίζονταν σε 3 ομίλους). Ο σύλλογος τερμάτισε στην 4η θέση καταφέρνοντας να σκοράρει 49 γκολ και δεχθεί 32.
Στη σεζόν 1973-1974 ο Πιερικός συμμετείχε στο Βόρειο Όμιλο της Β' Εθνικής ξανά. Ο σύλλογος τερμάτισε στη 2η θέση του Γ' ομίλου. Η μεγαλύτερη νίκη του ήταν ένα 6-0 εναντίον της Δόξας Δράμας.
Στη σεζόν 1974-1975 ο Πιερικός συμμετείχε στη Β' Εθνική και κέρδισε την άνοδο στην 1η Κατηγορία κατακτώντας την 1η θέση στον Γ' όμιλο.
Στη σεζόν 1975-76 ο Πιερικός συμμετείχε ξανά στην Α' Εθνική. Ο σύλλογος τερμάτισε στην 11η θέση. Στη σεζόν αυτή σκόραρε 26 γκολ και δέχθηκε 38. Οι μεγαλύτερες νίκες του ήταν με 3-0 κόντρα στον Π.Α.Σ. Γιάννινα και 4-1 απέναντι στον Ηρακλή Θεσσαλονίκης.
Στη σεζόν 1976-1977 ο Πιερικός τερμάτισε στην 12η θέση. Οι μεγαλύτερες νίκες του ήταν 4-1 επί του Άρη Θεσσαλονίκης, 4-1 εναντίον του Πανσερραϊκού και 5-2 επί του Απόλλωνα Σμύρνης.
Στη σεζόν 1977-1978 ο Πιερικός τερμάτισε στην 17η θέση και υποβιβάστηκε από την Α' Εθνική. Οι μεγαλύτερες νίκες του στη σεζόν ήταν 4-0 εναντίον της Παναχαϊκής και 4-0 επί του Αιγάλεω. Σε αυτή τη σεζόν ο Πιερικός σκόραρε 46 γκολ και δέχτηκε 56. Ο σύλλογος είχε την 4η καλύτερη επίθεση στην κατηγορία, αλλά και τη χειρότερη άμυνα με μεγάλη διαφορά.
Η σεζόν 1978-1979 ήταν μια μαύρη σελίδα στην ιστορία του συλλόγου. Ο Πιερικός παίζει στο Βόρειο Όμιλο της Β' Εθνικής (η Β' Εθνική χωρίζονταν σε δύο ομίλους με 20 συλλόγους έκαστος). Ο σύλλογος τερμάτισε στην 3η θέση έχοντας χάσει πολλά παιχνίδια χωρίς αγώνα λόγω της κατηγορίας απόπειρας δωροδοκίας. 

Σε αυτή τη σεζόν ο Πιερικός νίκησε με το φανταστικό 10-1 τον Μακεδονικό Σιάτιστας, αλλά επειδή στο τέλος της σεζόν ο Πιερικός είχε κατηγορηθεί για δωροδοκία παικτών της Νίκης Βόλου με 3-0 σε εκτός έδρας νίκη και παρ' ότι είχε τερματίσει πρώτος στη βαθμολογία, έχασε στα «χαρτιά» τους 9 τελευταίους αγώνες του (στους οποίους είχε σημειώσει 6 νίκες και 3 ισοπαλίες) οι οποίοι κατοχυρώθηκαν υπέρ των αντιπάλων του. Μετά από αυτές τις αξιώσεις ο σύλλογος είχε υποβιβαστεί στην Ερασιτεχνική Εθνική Κατηγορία (Γ' Εθνική) αντί να προβιβαστεί στην Α' Εθνική.

Δεκαετία 1980
Στη σεζόν 1979-1980 ο Πιερικός έπαιξε στον 4ο όμιλο της Γ' Εθνικής. Ο σύλλογος τερμάτισε στην 1η θέση του ομίλου Γ' και κέρδισε την άνοδο στην Β' Εθνική. Σε αυτή τη σεζόν ο Πιερικός κέρδισε 12-0 εντός έδρας τον Α.Ο. Νέας Αρτάκης, νίκη η οποία είναι η μεγαλύτερη στο πρωτάθλημα στην ιστορία του. 
Στη σεζόν 1980-1981 ο Πιερικός έπαιξε στο Βόρειο Όμιλο της Β' Εθνικής. Δυστυχώς για τον Πιερικό, ο Ηρακλής Θεσσαλονίκης έπαιξε στον ίδιο όμιλο. Ο Ηρακλής είναι ένας από τους μεγαλύτερους συλλόγους στην Ελλάδα και ήταν η μόνη σεζόν που ο Ηρακλής δεν είχε παίξει στην Α' Εθνική. Ο Ηρακλής είχε υποβιβαστεί λόγω των κατηγοριών για δωροδοκία. Ο Πιερικός τερμάτισε τελικά στην 2η θέση με 44 βαθμούς. Σε αυτή τη σεζόν ο Πιερικός σκόραρε 50 γκολ και δέχτηκε 34. Η μεγαλύτερη νίκη του ήταν ένα 4-0 εναντίον του Αγροτικού Αστέρα.
Στη σεζόν 1981-82 στην Β' Εθνική, κατέκτησε την 4η θέση του ομίλου του σκοράροντας 44 γκολ και δέχθηκε 41.
Στη σεζόν 1982-1983 ο Πιερικός έπαιξε στην Β' Εθνική. Ο σύλλογος τερμάτισε στην 7η θέση σκοράροντας 52 γκολ και δέχθηκε 42.
Στη σεζόν 1983-1984 ο Πιερικός έπαιξε στην Β' Εθνική. Ο Πιερικός τερμάτισε στη 2η θέση και προβιβάστηκε στην Α' Εθνική. Ο σύλλογος που συνέλεξε 49 βαθμούς σε 38 παιχνίδια, μετρώντας 22 νίκες 5 ισοπαλίες και 11 ήττες ισοβαθμώντας στην κορυφή με την Παναχαϊκή, αλλά Παναχαϊκή κέρδισε τον τίτλο στο σύνολο τερμάτων. Ο Πιερικός σκόραρε 71 γκολ και δέχτηκε 45.
Στην εποχή του 1984-1985 ο Πιερικός παίζει στην Α' Εθνική. Όλη αυτή τη σεζόν δεν κατάφερε να παίξει σε ένα αποδεκτό επίπεδο σε όλη τη σεζόν. Έτσι, το μόνο που κατάφερε να κερδίσει 3 αγώνες σε 30 παιχνίδια και τελικά τερμάτισε στην 16η (και τελευταία) θέση και υποβιβάστηκε. Σκόραρε 29 γκολ και δέχτηκε 77.
Στο υπόλοιπο της δεκαετίας ο σύλλογος δεν κατάφερε τίποτα περισσότερο από το να βρίσκεται στις μεσαίες βαθμολογικά ομάδες του πίνακα βαθμολογίας. Σε ορισμένες σεζόν ο Πιερικός κατάφερε να αποφύγει τον υποβιβασμό στον τελευταίο αγώνα.

Δεκαετία 1990
Στη σεζόν 1989-1990 ο Πιερικός είχε άλλη μια μέτρια πορεία στη Β' Εθνική.
Αλλά στη σεζόν 1990-1991 ο σύλλογος τερμάτισε στην 3η θέση της Β' Εθνικής και κέρδισε την άνοδο στην Α' Εθνική. Ο σύλλογος άρπαξε την 3η θέση στην τελευταία αγωνιστική του πρωταθλήματος, μετά από νίκη με 3-0 επί της Προοδευτικής. Σε αυτή τη σεζόν ο Πιερικός σκόραρε 52 γκολ και δέχτηκε 31. Ο σύλλογος κατάφερε να κάνει 15 νίκες, 10 ισοπαλίες και 10 ήττες. Η μεγαλύτερη νίκη της σεζόν για τον Πιερικό ήταν η νίκη με 8-0 επί της Καβάλας.
Στη σεζόν 1991-92 ο σύλλογος τερμάτισε στην 11η θέση στη Α' Εθνική. Ο σύλλογος σκόραρε 41 γκολ και δέχθηκε 56, ενώ συνέλεξε 30 βαθμούς σε 34 παιχνίδια.
Στη σεζόν του 1992-1993 ο σύλλογος τερμάτισε στη 16η θέση της Α' Εθνικής και έτσι υποβιβάστηκε. Ο Πιερικός κέρδισε το τελευταίο παιχνίδι του με σκορ 3-2 εναντίον της Ξάνθης. Ο Εδεσσαϊκός, ένας άλλος υποψήφιος για υποβιβασμό σύλλογος, κέρδισε επίσης στον τελευταίο αγώνα του για τη σεζόν ενάντια στον ΠΑΟΚ μεσα στο γήπεδο της Τούμπας. Αυτή ήταν και η πρώτη εντός έδρας ήττα του ΠΑΟΚ της σεζόν.
Στο υπόλοιπο της δεκαετίας του 1990 ο Πιερικός βρίσκεται στις μεσαίες βαθμολογικά ομάδες του πίνακα βαθμολογίας της Β' Εθνικής, ενώ προς το τέλος της δεκαετίας υποβιβάστηκε στην Γ' Εθνική.

Δεκαετία 2000
Στην αγωνιστική σεζόν του 2000-01 ο Πιερικός είχε υποβιβαστεί από την Γ' Εθνική στη Δ' Εθνική για πρώτη φορά στην ιστορία του τερματίζοντας στην 17η θέση.
Τα επόμενα τρία χρόνια ο Πιερικός έπαιξε στο Περιφερειακό Πρωτάθλημα (Δ' Εθνική) και αγωνίστηκε για να προβιβαστεί στην Γ' Εθνική. Τη σεζόν 2001-02 τερμάτισε στην 6η θέση του 3ου ομίλου, τη σεζόν 2002-03 τερμάτισε στην 1η θέση του 4ου ομίλου αλλά δεν προβιβάστηκε στην Γ' Εθνική λόγω ήττας από τη Ρόδο σε αγώνα μπαράζ με σκορ 0-2. 
Στη σεζόν 2003-04 τερμάτισε στην 3η θέση του 3ου ομίλου αποτυγχάνοντας πάλι να προβιβαστεί. Ο σύλλογος τελικά προβιβάστηκε στην Γ' Εθνική τη σεζόν 2004-05, όταν τερμάτισε πρώτος στον 3ο όμιλο του Περιφερειακού Πρωταθλήματος.
Στη σεζόν 2005-06 ο Πιερικός έπαιξε στο Βόρειο Όμιλο της Γ' Εθνικής και τερμάτισε στην 4η θέση του ομίλου.
Στη σεζόν 2006-07 ο Πιερικός έπαιξε στον Βόρειο Όμιλο της Γ' Εθνικής. Ο σύλλογος τερμάτισε στην 1η θέση του ομίλου και μετά τη συλλογή 75 βαθμών σε 32 παιχνίδια ο σύλλογος προβιβάστηκε στην Β' Εθνική. Η μεγαλύτερη νίκη της στη σεζόν ήταν 4-0 επί της Λαμίας. Ο Πιερικός σε αυτή τη σεζόν σκόραρε 64 γκολ και δέχτηκε 23.
Στη σεζόν 2007-08 ο Πιερικός τερμάτισε στην 13η θέση ενώ σκόραρε 28 γκολ και δέχτηκε 33.
Στη σεζόν 2008-09 ο Πιερικός τερμάτισε στην 10η θέση, σκόραρε 33 γκολ και δέχθηκε 43.

Δεκαετία 2010
Στη σεζόν 2009-10 ο Πιερικός τερμάτισε στην 6η θέση, κέρδισε συμμετοχή σε αγώνες μπαράζ ανόδου άλλα δεν κατάφερε να προβιβαστεί στην Α' Εθνική. Τη σεζόν αυτή πέτυχε 41 τέρματα και δέχθηκε 31.
Στη σεζόν 2010-11 τερμάτισε στην 9η θέση.
Στη σεζόν 2011-12 ο Πιερικός τερμάτισε στην 8η θέση πετυχαίνοντας 41 γκολ, δεχόμενος 30.
Στη σεζόν 2012-13 ο Πιερικός τερματίζει στην 19η θέση με αφαίρεση 10 βαθμών λόγω οφειλών προς ποδοσφαιριστές του. Αυτήν τη σεζόν σκόραρε 33 γκολ και δέχθηκε 61.
Στη σεζόν 2013-14 ο Πιερικός αγωνίζεται στον 2ο όμιλο Βορρά και τερματίζει στην 11η θέση έχοντας σκοράρει 20 γκολ και έχοντας δεχθεί 34.
Στη σεζόν 2014-15 ο Πιερικός τερματίζει στην 8η θέση του 2ου ομίλου Βορρά, αλλά στις 15 Μαϊου 2015 αποσύρεται από τα μπαράζ υποβιβασμού και υποβιβάζεται στην Γ' Εθνική. Τη σεζόν αυτή ο Πιερικός σκόραρε 19 γκολ και δέχθηκε 29.
Στη σεζόν 2015-2016 ο Πιερικός αγωνίζεται στον 2ο όμιλο του ερασιτεχνικού πρωταθλήματος της Γ' Εθνικής και τερματίζει στην 5η θέση. Σε αυτή τη σεζόν έχει σκοράρει 35 γκολ και έχει δεχθεί 24.
Στη σεζόν 2016-2017 ο Πιερικός αγωνίζεται στον 2ο όμιλο του ερασιτεχνικού πρωταθλήματος της Γ' Εθνικής και τερματίζει στην 10η θέση. Σε αυτή τη σεζόν έχει σκοράρει 21 γκολ και έχει δεχθεί 35.
Στη σεζόν 2017-2018 ο Πιερικός αγωνίζεται στον 2ο όμιλο του ερασιτεχνικού πρωταθλήματος της Γ' Εθνικής και τερματίζει στην 6η θέση. Σε αυτή την σεζόν έχει σκοράρει 25 γκολ και έχει δεχθεί 29.
Στη σεζόν 2018-2019 ο Πιερικός αγωνίζεται στον 4ο όμιλο του ερασιτεχνικού πρωταθλήματος της Γ' Εθνικής και τερματίζει στην 7η θέση. Σε αυτή τη σεζόν έχει σκοράρει 37 γκολ και έχει δεχθεί 32.

Σύγχρονη ιστορία
Στη σεζόν 2019-2020 ο Πιερικός αγωνίζεται στον 3ο όμιλο του ερασιτεχνικού πρωταθλήματος της Γ' Εθνικής και τερματίζει στην 1η θέση κερδίζοντας την άνοδο στη Football League. Σε αυτή τη σεζόν έχει σκοράρει 45 γκολ και έχει δεχθεί μόλις 6, έχοντας την καλύτερη άμυνα της κατηγορίας.

Τη σεζόν αυτή, με απόφαση της ΕΠΟ, οι πρωτοι των 8 ομίλων (μαζί και ο Πιερικός), προβιβάστηκαν στη FL χωρίς αγώνες μπαράζ λόγω των υγειονομικών μετρων. 

Στη σεζόν 2020-21 αγωνίζεται στον βόρειο όμιλο της Football league και τερματίζει στην 5η θέση του ομίλου. Σε αυτή τη σεζόν έχει σκοράρει 23 γκολ και έχει δεχθεί 22.

Τη σεζόν αυτή ο Πιερικός μαζί με άλλες ομάδες προβιβάστηκε στην SL2, λόγω της αναδιάρθρωσης των κατηγοριών.

Στη σεζόν 2021-22 αγωνίζεται στον βόρειο όμιλο της Super League 2 και τερματίζει στην 14η θέση του ομίλου. Σε αυτή τη σεζόν έχει σκοράρει 36 γκολ και έχει δεχθεί 49.

Η πορεία της ομάδας ήταν απογοητευτική σε αυτή τη σεζόν όπου με συγκομιδή 32 μόνο συνολικά βαθμών, υποβιβάστηκε.

Στην σεζόν 2022-23 ο Πιερικός θα αγωνίζεται στη Γ' Εθνική.

Εποχή Ευάγγελου Μήτρα (1984-1985)
Το 1983-84 ο Πιερικός αγωνιζόταν στη Β' Εθνική ως ημι-επαγγελματική (όχι ΠΑΕ) τερματίζοντας 2ος στη βαθμολογία ισοβαθμώντας με την πρώτη Παναχαΐκή με 49 βαθμούς αμφότεροι. Πρόεδρος τότε ήταν ο αείμνηστος Βαγγέλης Μήτρας, ο οποίος ανέβασε την ομάδα στην Α' Εθνική και μετατράπηκε σε ΠΑΕ, αποτελώντας ουσιαστικά τον πρώτο πρόεδρο της ΠΑΕ Πιερικός με μετοχικό κεφάλαιο 20.000.000 δρχ.

Η πορεία της ομάδας ήταν απογοητευτική σε αυτή τη σεζόν καθώς ο Πιερικός, για πρώτη φορά στην Α Εθνική ως ΠΑΕ, από τις πρώτες κι'όλας αγωνιστικές «έχασε το τρένο» και με συγκομιδή 12 μόνο συνολικά βαθμών, υποβιβάστηκε.

Ανάλογη ήταν και η πορεία του στο Κύπελλο Ελλάδος της ίδιας σεζόν, αφού αποκλείστηκε στον Γ' γύρο από τον Ολυμπιακό Βόλου με συνολικό σκορ 4-5 (στον πρώτο αγώνα με 3-2 και στον δεύτερο με 1-3)

Εποχή Ηλία Ιωαννίδη (1991-1996)
Στη σεζόν 1990-1991 ο σύλλογος τερμάτισε στην 3η θέση της Β' Εθνικής και κέρδισε εκ νέου την άνοδο στην Α' Εθνική. Τότε δημιουργήθηκε για δεύτερη φορά ΠΑΕ και το πλειοψηφικό πακέτο των μετοχών αγόρασε ο επιχειρηματίας Ηλίας Ιωαννίδης, γνωστός και με το παρατσούκλι «Μάμπο». Η ΠΑΕ Πιερικός παρέμεινε στην Α' Εθνική για δυο χρόνια με μια μέτρια πορεία στη σεζόν 1991-92 τερματίζοντας στην 11η θέση της Α' Εθνικής.

Στην επόμενη σεζόν του 1992-1993 ο σύλλογος τερμάτισε στη 16η θέση της Α' Εθνικής και έτσι υποβιβάστηκε.
Με τον υποβιβασμό στη Β' Εθνική η τιμή της μετοχής της ΠΑΕ Πιερικός έπεσε σχεδόν στο μισό της αξίας της και τότε δημιουργήθηκε το διοικητικό πρόβλημα ξεκινώντας, ουσιαστικά, η παρακμή του Πιερικού. Μετά τον υποβιβασμό ο Η. Ιωαννίδης αποχώρησε από τη διοίκηση και πρόεδρος ανέλαβε ο παλαίμαχος ποδοσφαιριστής του Πιερικού, Πόλυς Σιδηρόπουλος (1994-96). Ο Η. Ιωαννίδης είχε δηλώσει σε όλους ότι δεν χαρίζει τις μετοχές που και τις πιο πολλές τις πουλάει με 50 και 60% πάνω από την ονομαστική τους αξία. Οι παράγοντες που ενδιαφέρονταν να αναλάβουν τη διοίκηση δεν ήταν διατεθειμένοι να δώσουν κάποια χρήματα για τις μετοχές που είχε ο Ιωαννίδης.

Στις 13 Δεκεμβρίου 1995 πραγματοποιήθηκε στο γραφείο του δημάρχου Κατερίνης, με την παρουσία μελών του Δ.Σ. της ΠΑΕ Πιερικός, σύσκεψη για να συζητήσουν το διοικητικό και οικονομικό θέμα του Πιερικού. Ο Μενέλαος Τερζόπουλος μπήκε κατευθείαν στο θέμα που επρόκειτο να συζητηθεί δηλώνοντας:

  "Ακούγεται στα στέκια και στα πεζοδρόμια ότι ο δήμος θα λύσει το πρόβλημα του Πιερικού. Αυτό κύριοι δεν έχει καμία βάση και εγώ δεν είμαι διατεθειμένος να δώσω χρήματα των δημοτών της Κατερίνης για τον Πιερικό. Αυτό ξεχάστε το, γιατί δεν στέκει και νομικά. Εκτός αυτού δεν είναι θέμα του δημάρχου αλλά του δημοτικού συμβουλίου".

Η πρώτη προσπάθεια εξεύρεσης λύσης απέτυχε και στις 14 Δεκεμβρίου 1995 ο δήμαρχος Κατερίνης ανέλαβε διαμεσολαβητικό ρόλο μεταξύ Ηλία Ιωαννίδη και ομάδας επιχειρηματιών προκειμένου να αγοράσουν το πακέτο των μετοχών και να βγει ο Πιερικός από το οικονομικό-διοικητικό τέλμα.

Μία δεύτερη ομάδα επιχειρηματιών εξεδήλωσε την επιθυμία να πάρει τις μετοχές και να τις διαθέσει στους φιλάθλους. Ο κάτοχος του πακέτου των μετοχών, Ηλίας Ιωαννίδης δέχθηκε εν μέρει την πρόταση και έκανε τη δική του πρόταση ζητώντας από τους αγοραστές δύο ή τρεις επιταγές που θα έληγαν μετά από δύο χρόνια ώστε να έχει κάποια κατοχύρωση των μετοχών που θα δώσει.

Παρά τις ενέργειες του Δημάρχου, λύση στο πρόβλημα δεν βρέθηκε, και οι προσφυγές απλήρωτων παικτών αλλά και η συσσώρευση χρεών είχαν ήδη ξεκινήσει, με τον μεγαλομέτοχο του Πιερικού να δηλώνει ότι δεν είναι διατεθειμένος να πληρώσει ούτε μια δραχμή φυσικά και τον μισθό των ποδοσφαιριστών για να μην μείνουν οι παίκτες ελεύθεροι επειδή έχει αποχωρήσει από την ΠΑΕ Πιερικός οριστικά και αμετάκλητα, πράγμα που επηρέασε την ομάδα στο αγωνιστικό κομμάτι και τη σεζόν 1995-96 ο Πιερικός τερμάτισε στην τελευταία θέση με μόλις 17 βαθμούς και υποβιβάστηκε στην Γ' Εθνική. Αυτή η χρονιά σηματοδότησε και την έναρξη της παρακμής του συλλόγου.

Τα «Πέτρινα Χρόνια» της Δ΄ Εθνικής (2001-2005)
Το ξεκίνημα της νέας χιλιετίας (2002-2005) βρήκε τον Πιερικό στην παρακμή της Δ΄ Εθνικής. Το 2005 η ομάδα ανέβηκε στη Γ΄ Εθνική και έμεινε δύο χρονιές. Στα πέτρινα αυτά χρόνια του Πιερικού, ο αείμνηστος τοπικός επιχειρηματίας Νικόλαος Ζήσκας διέσωσε το κύρος της ομάδας μένοντας ο μοναδικός χρηματοδότης της, προστατεύοντάς την από την πτώση στο Α' Τοπικό και τον διασυρμό. Από την άλλη, κάποιοι νεαροί, πιστοί φίλοι της ομάδας ακολουθούσαν και στήριζαν τον σύλλογο με θέρμη και παλμό. Στα δύσκολα χρόνια δεν δίστασαν να φωνάξουν «ΠΙΕΡΙΚΟΣ». Ήταν αρκετοί, ήταν τολμηροί, ήταν δυνατοί για να συμπορευτούν με μια ομάδα που, λόγω της μικρής ηλικίας τους, δεν έζησαν μαζί της καμιά χαρά, καμιά μεγάλη στιγμή. Ήταν το μόνο στήριγμα που είχε ο Πιερικός εκείνα τα χρόνια.
Προτού τελειώσει τό πρωταθλημα 3 αγωνιστικές ο Νικόλαος Ζησκας δηλώνει αδυναμία να συνεχίσει και στη Γενική Συνέλευση που ακολούθησε, έθεσε την παραίτησή του. Η Γενική συνέλευση ορίζει πενταμελή διοικούσα επιτροπή με πρόεδρο τον Κυριάκο Καλπακίδη.
Μετά τη λήξη του πρωταθλήματος και επι μήνες γίνεται ένας αγώνας να βρεθεί διαδοχή, και στην 3 Γενική συνέλευση (δυο άκαρπες) και ύστερα από απαίτηση πολλών μελών τέθηκε το θέμα συγχώνευσης με Νέους Πόρους. Σ´αυτή την Γ/Σ, παρουσία 200 μελών του συλλόγου, ανακοινώθηκε η διαδικασία εκλογής της νέας διοίκησης με με δύο υποψήφιους, τον Μ. Πέρρο και Διονύση Κωτούλα, όπου μετά το πέρας της ψηφοφορίας προέκυψε η νέα διοίκηση του Μανώλη Πέρρου.

Εποχή Ντούμου-Ελευθεριάδη (2007-2011)
Το 2006 ο Πιερικός που μόλις «ανάρρωσε» από το πέρασμά του στην Δ' Εθνική, ο τοπικός επιχειρηματίας Γιάννης Ντούμος μαζί με τον Δημήτρη Ελευθεριάδη, ανέλαβε τον Πιερικό με σκοπό να τον ανεβάσει κατηγορία. Την επόμενη χρονιά, το 2007, ο Πιερικός ανέβηκε στη Β' Εθνική όπου και παρέμεινε μέχρι το 2015.
Στην εξαετή θητεία του Γ. Ντούμου ο Πιερικός είχε μέτρια πορεία με τη διοίκησή του να κάνει προσπάθειες για άνοδο στην Α' Εθνική οι οποίες όμως δεν απέδωσαν, με πολλούς προπονητές να διαδέχονται ο ένας τον άλλον στον πάγκο αλλά και χωρίς γηγενείς παίκτες, καθώς και η προσέλευση του κόσμου στο γήπεδο ήταν απογοητευτική με τα εισιτήρια να πέφτουν κατακόρυφα.  Μετά τα παραπάνω, το 2011 οι Γ. Ντούμος και Δ. Ελευθεριάδης αποφάσισαν να αποσυρθούν από τον Πιερικό, μιας και την ίδια χρονιά τα ονόματά τους ενεπλάκησαν στο περίφημο σκάνδαλο Koriopolis, όπου στον δεύτερο ασκήθηκε ποινική δίωξη αλλά απαλλάχθηκε από όλες τις κατηγορίες με βούλευμα του Συμβουλίου Εφετών, καθώς δεν προέκυψαν επαρκή στοιχεία.  Στις 3 Ιουνίου 2011 η μεταβίβαση των μετοχών ολοκληρώθηκε περνώντας στη διοίκηση Κώστα Παπαδόπουλου με διακανονισμένες οφειλές στο ΙΚΑ 250.000 ευρώ.

Εποχή Κώστα Παπαδόπουλου (2011-2015)
Τον Ιούνιο του 2011 οι μετοχές της ΠΑΕ Πιερικός πέρασαν στον Κώστα Παπαδόπουλο, δικηγόρο στο επάγγελμα. Στη τετραετή θητεία του Παπαδόπουλου η πορεία του Πιερικού στην Β' Εθνική κυμάνθηκε στα ίδια επίπεδα με αυτή του Γ. Ντούμου (2007-2011) συνεχίζοντας τις ίδιες πρακτικές. Οι επιλογές αλλοδαπών παικτών αμφιβόλου αξιοπιστίας και οι δαπάνες για την απόκτησή τους, η έλλειψη χορηγών, η κακοδιαχείριση αλλά και τα μειωμένα εισιτήρια, έφεραν τον Πιερικό σε δυσμενή θέση τόσο αγωνιστικά όσο και οικονομικά, «χάνοντας το τραίνο» για άνοδο στη Super League. Ούτε από αυτή την διοίκηση δόθηκε βάρος στην οργάνωση και δημιουργία υποδομών ακολουθώντας το ίδιο μοτίβο της προηγούμενης. Αυτό είχε σαν συνέπεια τα χρέη τα προς εφορία, ΙΚΑ, και προς τρίτους να διπλασιαστούν, οι προσφυγές απλήρωτων παικτών να αυξάνονται και οι ποινές της Football League (αφαίρεσης βαθμών) λόγω των προσφυγών των απλήρωτων ποδοσφαιριστών να προκαλέσουν την κατάρρευση του Πιερικού και τον υποβιβασμό του στην Γ' Εθνική το 2015. Η «χαριστική βολή» δόθηκε τον Μάιο του 2015 όπου ο Κώστας Παπαδόπουλος απέσυρε την ομάδα από τα play-off υποβιβασμού της σεζόν 2014-15 που συμμετείχε με στόχο την παραμονή, χάνοντας στα «χαρτιά» τα παιχνίδια με τον Αιγινιακό και τον Τύρναβο με σκορ 3-0, λόγω προσφυγής δύο πρώην ποδοσφαιριστών του, του Δημήτρη Ίτσιου και του Χρήστου Ελευθεριάδη 48 ώρες πριν την αναμέτρηση και μάλιστα η προσφυγή του πρώτου αφορούσε το ποσό των 1.000 €.  Η Football League προχώρησε σε ποινή αφαίρεσης 4 βαθμών από τον πίνακα play-off του βορρά για τη μη διεξαγωγή των παιχνιδιών και τη ασυνέπεια στα χρέη στους πρώην ποδοσφαιριστές. 
Στα 4 αυτά χρόνια διοίκησης Παπαδόπουλου και βλέποντας όλη αυτή την κατάσταση, οι οπαδοί του Πιερικού απείχαν από το γήπεδο απηυδισμένοι για την κακή αυτή εικόνα του Πιερικού, ενώ ήδη 2 χρόνια πριν, στις 14 Ιουνίου του 2013 βλέποντας αυτή την κατάσταση εξέδωσαν ανακοίνωση εναντίον του διοικητικού ηγέτη του ότι την έχει μετατρέψει σε ουραγό. 

Στη γενική συνέλευση που ακολούθησε ο Κώστας Παπαδόπουλος άφησε υπονοούμενα ότι ο ποδοσφαιριστής καθοδηγήθηκε από τον Αιγινιακό, αλλά δεν εξήγησε στα μέλη γιατί δεν πλήρωσε τα 1.000 ευρώ για να αποφύγει η ομάδα της Κατερίνης τον υποβιβασμό.

Η παρακμή και τα σοβαρά οικονομικά προβλήματα
Η παρακμή του Πιερικού ξεκίνησε ουσιαστικά από την πτώση του στη Β' Εθνική το 1993. Έκτοτε άρχισαν και τα προβλήματα, τόσο οικονομικά όσο και αγωνιστικά, διεκδικώντας συνεχώς την άνοδο χωρίς όμως αποτέλεσμα μετρώντας 29 χρόνια μακριά από τη μεγάλη κατηγορία, λόγω του ότι η ομάδα της Κατερίνης δεν είχε ποτέ μεγαλοεπενδυτή (όπως και πολλές ομάδες της επαρχίας), αλλά και επειδή η Πιερία έχει αρχίσει να στερεύει από ταλέντα, τουλάχιστον στον βαθμό που εμφανίζονταν τις δεκαετίες '60, 70' και '80, λόγω έλλειψης οργάνωσης ακαδημιών και οικονομικών προβλημάτων.

Τα χρέη
Η σημερινή οικονομική κατάσταση της ομάδας είναι τέτοια, ώστε ΙΚΑ και εφορία να έχουν μπλοκάρει το ΑΦΜ του ΣΦΚ Πιερικός λόγω χρεών και να μην μπορεί να πραγματοποιηθεί νόμιμα καμία είσπραξη επίσημα από τον σύλλογο. Χορηγία μεγάλης εταιρίας, όπως αυτές που συνήθως μπαίνουν στα ταμεία συλλόγων από δημόσιους ή ιδιωτικούς μηχανισμούς (ΟΠΑΠ, ΔΕΚΟ, ΑΕ κλπ),  κινδυνεύει να κατασχεθεί άμεσα, αφού οι τραπεζικοί λογαριασμοί του συλλόγου είναι δεσμευμένοι, με αποτέλεσμα ο Πιερικός να βρίσκεται σε οικονομικό τέλμα.
 
Η Διοίκηση Γιάννη Ντούμου-Δημήτρη Ελευθεριάδη (2007-2011) δημιούργησε χρέη τα οποία διπλασιάστηκαν από τη μετέπειτα Διοίκηση Κώστα Παπαδόπουλου (2011-2015) και αποτελούν εμπόδιο για την άνοδο στην Α' Εθνική αφού κανείς δεν αναλαμβάνει να φέρει εις πέρας τη διαδικασία της εκκαθάρισης ώστε να απαλλαγεί ο Πιερικός από τα χρέη.

Το πρόβλημα της εκκαθάρισης
Στις 27 Αυγούστου του 2015 η ΠΑΕ Πιερικός (σύμφωνα με το άρθρο 111 του Ν. 2725/1999) έχει τεθεί σε καθεστώς εκκαθάρισης.
 
Η εκκαθάριση είναι η εκ των ων ουκ άνευ προϋπόθεση για να πάψουν να ισχύουν τα χρέη του Πιερικού ώστε να προσελκυσθεί επενδυτής και χορηγοί. Όμως, καμία διοίκηση και κανένας κατερινιώτης επιχειρηματίας δεν αναλαμβάνει να τρέξει την εκκαθάριση και να ονοματίσει τα χρέη του Πιερικού σε όλους όσους πέρασαν από τη διοίκηση του Πιερικού τα προηγούμενα χρόνια και δεν τακτοποίησαν τις οφειλές που δημιούργησε ο σύλλογος επι των ημερών τους (πρόεδροι-διευθύνοντες σύμβουλοι), αναλαμβάνοντας την ευθύνη αυτής της χρονοβόρας διαδικασίας ώστε να βγει οριστικά από το οικονομικό αδιέξοδο ο Πιερικός, να αποκτήσει ικανή διοίκηση και να αρχίσει έναν σοβαρό προγραμματισμό και μοντάρισμα της ομάδας που θα τον ανεβάσει στη Β' εθνική.

Η «λύση» του νέου Α.Φ.Μ.
Από την πτώση του Πιερικού στην Γ' Εθνικη το 2015 και προκειμένου να αποφευχθεί ο «Γολγοθάς» της εκκαθάρισης, τέθηκε ως «λύση» η αλλαγή ΑΦΜ και η συγχώνευση του Πιερικού με άλλες τοπικές ομάδες του νομού, με τα μέλη του Σ.Φ.Κ. Πιερικός να εκφράζουν την έντονη δυσαρέσκειά τους.
Η πρώτη, αφορούσε τη συγχώνευση του Πιερικού με τον Ποσειδώνα Νέων Πόρων   (2004)
Η δεύτερη, αφορούσε τη συγχώνευση του Πιερικού με τον Αιγινιακό. 
Η τρίτη, αφορούσε τη συγχώνευση με τον Αχιλλέα Νεοκαισάρειας. 
Η τέταρτη, αφορούσε τη συγχώνευση του Πιερικού με τον Διαγόρα Σεβαστής. 

Καμία από αυτές δεν πραγματοποιήθηκε. Στην τελευταία, οι φίλαθλοι του Πιερικού «Μελανόλευκοι» αντιτάχθηκαν υπέρ το δέον σε αυτή τη συγχώνευση με τον Διαγόρα Σεβαστής που εξέδωσαν «σκληρή» ανακοίνωση στις τοπικές αθλητικές ιστοσελίδες, με βασικό επιχείρημα ότι το «καθαρό ΑΦΜ» είναι ένα επικοινωνιακό τρικ μιας και από μόνο του δεν μπορεί να εγγυηθεί την επιτυχία παρά μόνο να δώσει μια αρχική ώθηση.

Το αδιέξοδο
Χωρίς να διαφαίνεται στον ορίζοντα λύση στο πρόβλημα της εκκαθάρισης, το οποίο αποτελεί τροχοπέδη για οποιονδήποτε πιθανό μελλοντικό επενδυτή, μαζί με το διοικητικό και οικονομικό πρόβλημα που βιώνει ο σύλλογος, δημιουργείται θέμα «αναστολής λειτουργίας» της ομάδας. Στις 15 Μαΐου του 2019 πραγματοποιήθηκε άτυπη Γενική Συνέλευση στο Συνεδριακό Κέντρο Κατερίνης, γνωστό στους κατερινιώτες ως «ΕΚΑΒΗ», όπου ετέθη θέμα παράδοσης της σφραγίδας του συλλόγου στον Δήμο Κατερίνης και αναστολή λειτουργίας της ομάδας, ή ακόμα και διάλυσης του συλλόγου.

Η κατάσταση σήμερα
Ο Πιερικός σήμερα είναι μια ομάδα που αγωνίζεται στη Β΄ ή τη Γ΄ Εθνική, με ορισμένες αναλαμπές διεκδικεί άνοδο στην πρώτη κατηγορία, αλλά ποτέ δεν τα έχει καταφέρει. Το διοικητικό-οικονομικό πρόβλημα δεν αφήνει τον Πιερικό να βγει από το αδιέξοδο που κυριολεκτικά τον πνίγει και υπάρχει σοβαρός κίνδυνος να επέλθει το τέλος μιας ομάδας που έγραψε μια ξεχωριστή ιστορία στο ελληνικό ποδόσφαιρο και που θεωρείται από τις ομάδες της επαρχίας που τίμησε το επαρχιακό ποδόσφαιρο.
 
Κάποια θετικά βήματα που γίνονται είναι είτε πολύ λίγα είτε σταματούν στη συνέχεια, μια και οι απαιτήσεις των εθνικών πρωταθλημάτων είναι πλέον πολύ αυξημένες, χρειάζονται ακριβές μεταγραφές μιας και η «ποδοσφαιρομάνα» Πιερία δεν βγάζει πλέον εκείνη την ποιότητα των ποδοσφαιριστών που θα στελεχώσουν μία ομάδα για την Α΄ Εθνική, και αν βγάζει, είτε δεν αξιοποιούνται σωστά από τις τελευταίες διοικήσεις, είτε εγκαταλείπουν την πόλη.
 
Στο οικονομικό κομμάτι, κάποιοι λίγοι τοπικοί επιχειρηματίες ενισχύουν την ομάδα οικονομικά με κάποιες μικρές χορηγίες και διαφημίσεις εντός του γηπέδου, ίσα-ίσα για να μπορεί να συμμετέχει η ομάδα στο πρωτάθλημα, οι οποίες όμως δεν είναι αρκετές για να βγει από το αδιέξοδο ο Πιερικός.

Η απαξίωση των φιλάθλων

Αγωνιστική εικόνα
	
Τα τελευταία 29 χρόνια, ο Πιερικός έχει χάσει την επαφή με τις αγωνιστικές πρωτιές στο ποδόσφαιρο και ιδιαίτερα τα τελευταία χρόνια ο κατήφορος μοιάζει ατελείωτος. Ένας κατήφορος που έχει απαξιώσει, ίσως όσο ποτέ άλλοτε, την ομάδα της Κατερίνης δίχως εγχώριες επιτυχίες και με σταδιακή εξαφάνιση από τον χάρτη των μεγάλων κατηγοριών.

Το «άδειο» γήπεδο 
	
Η προσέλευση των κατερινιωτών στους αγώνες είναι ελάχιστη έως ανύπαρκτη λόγω των διοικήσεων δίχως όραμα, κακοδιαχείρισης, χρεών αλλά και έλλειψης χορηγιών, με άμεσο αντίκτυπο στο αγωνιστικό κομμάτι του συλλόγου το οποίο φθίνει ολοένα «προσφέροντας» κάκιστο θέαμα, αλλά και πρόσωπα στα διοικητικά της ομάδας τα οποία δεν είναι αρεστά στην τοπική κοινωνία της Κατερίνης. Όλα αυτά έχουν φέρει σε ιστορική ανυποληψία τον Πιερικό από τους φιλάθλους του, φίλαθλων απαιτητικών, οι οποίοι γνωρίζουν τον Πιερικό του παρελθόντος δεν «καταδέχονται» να βλέπουν τον Πιερικό να παίζει στην Γ' Εθνική. Έτσι, η προσέλευση στο γήπεδο είναι μηδαμινή και χωρίς έσοδα του συλλόγου από τα εισιτήρια.

Η ανάμνηση  

Οι παλιοί Κατερινιώτες θυμούνται την ομάδα της δεκαετίας του '60 που έπαιξε τελικό κυπέλλου το 1963 και έφτασε μια ανάσα από άλλους δυο τελικούς κυπέλλου, μία το 1964 και μία το 1974. Επίσης, δύο φορές τερμάτισε στην πέμπτη θέση της Α΄ Εθνικής, μία τη σεζόν 1964-65 και μία στη σεζόν 1967-68, ενώ μία φορά εκπροσώπησε την Ελλάδα στους βαλκανικούς αγώνες ποδοσφαίρου το 1969.

Οι νέοι της πόλης 
 	
Δυστυχώς οι νέοι της Κατερίνης δεν έχουν να θυμούνται σχεδόν τίποτα. Το ενδιαφέρον όλης της ποδοσφαιρικής Πιερίας είναι μειωμένο, ίσως επειδή οι «πίκρες» που αισθάνεται, είναι πολύ περισσότερες από τις χαρές και επειδή η προοπτική για κάτι καλύτερο, είναι απλώς ένα όνειρο.

Αγωνιστική περίοδος 2007-2008

Ο Πιερικός ξεκίνησε με συναρπαστικό τρόπο τη σεζόν 2007-2008. Στην πρώτη αγωνιστική ο Πιερικός κέρδισε την Καστοριά με 3-0 (μεγαλύτερη νίκη του Πιερικού στη σεζόν) εντός έδρας. Στη δεύτερη αγωνιστική Πιερικός έπαιξε και πάλι στην έδρα του και κέρδισε με 2-1 τον ΠΑΣ Γιάννινα. Μετά από αυτό ο προπονητής του Πιερικού Γιώργος Βαζάκας παραιτήθηκε αλλά η ομάδα δεν μπόρεσε να βρει τη φόρμα που είχε στο ξεκίνημά της υπό την καθοδήγηση του Γερμανού προπονητή Τόμας Κοστ.
Σε αγώνα ενάντια στον Ολυμπιακό Βόλου ο διαιτητής του αγώνα έδειξε συνολικά 9 κίτρινες και 2 κόκκινες κάρτες στους παίκτες του Πιερικού, συν ένα αμφίβολο πέναλτυ υπέρ του Ολυμπιακού Βόλου (αποκρούστηκε από τον τερματοφύλακα του Πιερικού). Παρ'ότι η ομάδα έπαιζε με 9 παίκτες και σχεδόν όλοι τους έχουν κίτρινες κάρτες, ο Πιερικός κατάφερε να κρατήσει το ματς στο 0-0 μέχρι το 68ο λεπτό. Στη συνέχεια, ο διαιτητής Τάσος Σιδηρόπουλος έδωσε ένα αμφίβολο φάουλ, λίγο έξω από την περιοχή του Πιερικού που κατέληξε στα δίχτυα κάνοντας το 1-0. Μετά το 80ο λεπτό 3 παίκτες της Πιερικού βγήκαν έξω από το παιχνίδι ως τραυματίες (Serginho 82 ', Γκαρόζης 84', Καλαμπάκας 89') και ως εκ τούτου ο Πιερικός είχε μόλις 3 παίκτες στο χώρο. Το σφύριγμα της λήξης εγινε στο 89ο λεπτό του παιχνιδιού. Στο τέλος, 48 φάουλ είχαν δοθεί κατά του Πιερικού, ενώ μόνο 8 κατά του Ολυμπιακού Βόλου
Η πειθαρχική επιτροπή αποφάσισε ότι το παιχνίδι θα έπρεπε να κατοχυρωθεί με νίκη 3-0 υπέρ του Ολυμπιακού Βόλου, καθώς και οτι θα έπρεπε να έχουν αφαιρεθεί 3 βαθμοί απο τον Πιερικό. Η απόφασή της αυτή βασίστηκε στο σκεπτικό ότι οι παίκτες του Πιερικού είχαν προσποιηθεί τους τραυματισμούς τους στο παιχνίδι ενάντια στον Ολυμπιακό Βόλου.
Ο Πιερικός αγωνίστηκε μέχρι το τέλος της σεζόν για να αποφύγει τον υποβιβασμό στην Γ' Εθνική και τελικά τα κατάφερε μετά από μια εκτός έδρας νίκη ενάντια Ιωνικό στην τελευταία αγωνιστική με σκορ 1-0.
Η ομάδα τερμάτισε τελικά στο πρωτάθλημα στην 13η θέση (από 18 ομάδες) συγκεντρώνοντας 41 βαθμούς. Η ομάδα σκόραρε 28 γκολ (έχοντας την 3η χειρότερη επίθεση στο πρωτάθλημα) και δέχτηκε 31. Αυτή ήταν και η 3η καλύτερη άμυνα μετά του πρωταθλητή Πανσερραϊκού (δέχθηκε 19 γκολ) και του δευτεραθλητή Θρασύβουλου (δέχθηκε 27).

Η πορεία του στο χρόνο

Η πορεία στην Α΄ Εθνική

Η πορεία στη Β΄ Εθνική 
Η θέση στη βαθμολογία αφορά στον όμιλο που αγωνίστηκε.

Η πορεία στην Γ΄ Εθνική 
Η θέση στη βαθμολογία αφορά στον όμιλο που αγωνίστηκε.

Η πορεία στην Δ΄ Εθνική 
Η θέση στη βαθμολογία αφορά στον όμιλο που αγωνίστηκε.

1 Το 1961-62 τερμάτισε 1ος στον 8ο όμιλο της Β' εθνικής και στη συνέχεια προβιβάστηκε στην Α' εθνική μετά από αγώνες μπαράζ με τους νικητές άλλων ομίλων.
2 Το 1978-79 θεωρήθηκε ένοχος σε απόπειρα δωροδοκίας προς ποδοσφαιριστές της Νίκης Βόλου, με αποτέλεσμα αρχικά να μηδενιστεί στους εναπομείναντες αγώνες Β' εθνικής (στους οποίους συμμετείχε κανονικά) και στη συνέχεια να τιμωρηθεί με υποβιβασμό στη Γ' εθνική (που τότε ονομαζόταν Εθνική Ερασιτεχνική). Ουσιαστικά έχασε 2 κατηγορίες, καθώς βάσει αποτελεσμάτων, ανήλθε στην Α' Εθνική. 
3 Το 2014-15 τερμάτισε στην 8η θέση του 2ου Βόρειου ομίλου, αλλά στις 15 Μαϊου 2015 αποσύρθηκε από τα μπαράζ για παραμονή λόγω χρεών και υποβιβάστηκε στην Γ' Εθνική.
4 Το 2002-03 τερμάτισε 1ος στον 4ο όμιλο της Δ' εθνικής, όμως στη συνέχεια δεν κατάφερε να προβιβαστεί στη Γ' εθνική μετά από αγώνες μπαράζ με τους νικητές άλλων ομίλων.

Οι θέσεις του Πιερικού στα μέχρι τώρα πρωταθλήματα:

Η πορεία του στο Κύπελλο Ελλάδας

Τελικός 1963

Το 1963 ο Πιερικός κάνει το θαύμα. Για πρώτη και μοναδική φορά ως τώρα στην ιστορία του ο Πιερικός, ένας μόλις 2 ετών ιδρυθείς σύλλογος έφτασε στον τελικό Κυπέλλου Ελλάδος αντιμετωπίζοντας τον Ολυμπιακό. Αυτός ήταν ο πρώτος νυχτερινός τελικός κυπέλλου στην ιστορία του θεσμού ο οποίος διεξήχθη στο γήπεδο της Λεωφόρου Αλεξάνδρας υπό το φως των προβολέων, όπου η ομάδα του Πειραιά έφτασε στην κατάκτησή του με νίκη 3-0 επί του Πιερικού.

Στον ημιτελικό ο Πιερικός αντιμετώπισε τον Αβέρωφ Ιωαννίνων όπου και κέρδισε με σκορ 4-0.

Ημιτελικός 1964

Η επιτυχής πορεία του Πιερικού στο Κύπελλο Ελλάδας συνεχίστηκε και την επόμενη χρονιά, φτάνοντας αυτή τη φορά στον ημιτελικό αντιμετωπίζοντας την Α.Ε.Κ. εντός έδρας, στο νεόδμητο τότε Εθνικό Στάδιο Κατερίνης.
Αυτός ο ημιτελικός χάρισε το Κύπελλο στους κιτρινόμαυρους, αφού στον άλλον ημιτελικό μεταξύ Ολυμπιακού και Παναθηναϊκού έγιναν επεισόδια με αποτέλεσμα να διακοπεί ο αγώνας και να μην ανακηρυχθεί νικητής. Έτσι, η ΑΕΚ στέφθηκε Κυπελλούχος Ελλάδος 1964, χωρίς τελικό αλλά και χωρίς απονομή.

Ημιτελικός 1974

Ο Πιερικός φτάνει ξανά, για τρίτη φορά στην ιστορία του στον θεσμό, στον ημιτελικό Κυπέλλου Ελλάδος, αντιμετωπίζοντας ως γηπεδούχος (τυπικά) τον Π.Α.Ο.Κ. στο Καυτανζόγλειο Στάδιο, στις 8 Μαΐου 1974.

Η λήξη του αγώνα όμως άφησε τον Πιερικό με πολλά παράπονα από τον διαιτητή Τσανακλίδη. Οι Κατερινιώτες υποστήριξαν, ότι τους ακυρώθηκε κανονικό γκολ του Μυτιληναίου, με το οποίο θα προηγούνταν 1-0, το γκολ όμως δεν μέτρησε και ο ΠΑΟΚ προκρίθηκε κερδίζοντας 1-0 με γκολ του Σαράφη, το οποίο όμως σύμφωνα με τους ανθρώπους του Πιερικού ήταν από αντικανονική θέση και οι Κατερινιώτες έμειναν εκτός τελικού. Η μεγάλη πίκρα από εκείνον τον αποκλεισμό αφορά τις ελπίδες, που θα είχε ο Πιερικός να αγωνιστεί για πρώτη φορά στην ιστορία του σε ευρωπαϊκή διοργάνωση, μιας και στον τελικό θα αντιμετώπιζε τον πρωταθλητή Ολυμπιακό κι έτσι είτε ως κυπελλούχος, είτε ως φιναλίστ του τελικού θα είχε μία θέση στο ευρωπαϊκό ποδόσφαιρο την ερχόμενη σεζόν, στιγμή που θα αποτελούσε αναμφίβολα την πιο χρυσή σελίδα στην ιστορία του.

Ιδιοκτησιακό καθεστώς και οικονομικά στοιχεία 
	 
Παρά το Γεγονός ότι η προηγούμενη ΠΑΕ ΠΙΕΡΙΚΟΣ δεν έχει ολοκληρώσει τη λύση και εκκαθάριση και, παραμένοντας ακόμα εγγεγραμμένη στο Γ.Ε.ΜΗ. του επιμελητηρίου Πιερίας τελούμενη υπό καθεστώς εκκαθάρισης συγκροτήθηκε νέα ΠΑΕ με την εξής μετοχική σύνθεση:

Το 10% των μετοχών κατέχει (βάσει νόμου) ο ερασιτέχνης Σ.Φ.Κ. Πιερικός, ενώ από τις 20 Δεκεμβρίου 2021 το πλειοψηφικό πακέτο κατέχει η Λυδία Lidia Αστική Μη Κερδοσκοπική Εταιρία σε ποσοστό 82,5%.

Το υπόλοιπο 7,5% κατέχει η Ένωση Μετόχων Πιερικού (ΕΜεΠ) ως μικρομμέτοχοι. 

Το μετοχικό κεφάλαιο της ΠΑΕ Πιερικός ανέρχεται στο ποσό των 350.000 ευρώ.

Χρώματα και έμβλημα
Τα χρώματα του Πιερικού είναι το λευκό και ως δεύτερο βοηθητικό το μέλαν μαύρο. Το έμβλημα του συλλόγου είναι ο Φοίνικας, σύμβολο που συνδέεται με την αναγέννηση της ομάδας μετά τη συγχώνευση, αν και δεν χρησιμοποιήθηκε ποτέ πάνω στη φανέλα και προτιμήθηκε το γράμμα Π. Με το πέρασμα του χρόνου, το έμβλημα του Πιερικού έχει υποστεί διάφορες τροποποιήσεις.

Εμφάνιση 
Ο Πιερικός πάντα φορούσε ολόλευκες φανέλες, λευκά σορτσάκια και λευκές κάλτσες. Λίγες είναι οι εξαιρέσεις που ο ρουχισμός της ομάδας άλλαξε. Στα πρώτα χρόνια του συλλόγου, 1961 - 1964, φορέθηκε λευκή φανέλα με χαρακτηριστικό τον πολύ ανοιχτό τύπου V γιακά, ενώ κάτι τέτοιο δεν συνέβη και στα επόμενα χρόνια. Τα σχέδια πάντα ήταν απλά, είτε με απλές λευκές φανέλες με μαύρο περιλαίμιο, ποδόγυρο και τελείωμα μανικιών στα άκρα, είτε με μονόχρωμες φανέλες με τρεις μαύρες ρίγες στους ώμους και στα πλαϊνά. Τη δεκαετία του 2010 δημιουργήθηκαν διάφορες εμφανίσεις και τα σχέδια εκμοντερνίζονται συχνά με πρωτότυπες δημιουργίες.

Κύρια αμφίεση

Εναλλακτική αμφίεση

Έμβλημα 
Το αυθεντικό λογότυπο του Πιερικού είναι ο αναγεννώμενος εκ της τέφρας Φοίνιξ, ο οποίος συμβολίζει τη γέννηση της νέας ομάδας μετά τη συγχώνευση του Μ. Αλέξανδου και του Όλυμπου. Με το πέρασμα του χρόνου, το έμβλημα του Πιερικού έχει υποστεί διάφορες τροποποιήσεις με κυρίαρχο στοιχείο του εμβλήματος το γράμμα πι.

Διακεκριμένοι ποδοσφαιριστές

Ποδοσφαιριστές του Πιερικού που χρίστηκαν διεθνείς 
Οι παίκτες που χρίστηκαν διεθνείς ενώσω φορούσαν τη φανέλα του Πιερικού.

 Γιώργος Κεφαλίδης
 Γιάννης Χριστοφορίδης

 Ντίνος Καμπάς
 Νίκος Πανταζής

 Νίκος Καλαμπάκας
 Λάκης Παπαϊωάννου

 Αστέριος Γιώτσας
 Γιώργος Κωστίκος

Άλλοι ποδοσφαιριστές

Βαγγέλης Δρανδάκης
Πόλυς Φουλίδης
Θόδωρος Κιζίρογλου
Γιάννης Φελεκίδης
Ευάγγελος Καραφουλίδης
Νάκος Μυστακίδης
Γιάννης Γιαννούλης
Δημήτρης Λιάπης
Δημήτρης Μυτιληναίος 
Γιάννης Μίσκος
Κώστας Μπίκας

Γιάννης Αδαμόπουλος
Θωμάς Δεληγιάννης
Μπάμπης Μυστακίδης
Χάρης Αμανατίδης
Μίροσλαβ Σιμόνοβιτς 
Μπάμπης Ξανθόπουλος 
Θωμάς Κυπαρίσσης
Τάσος Αναστασιάδης
Χρήστος Τσιρίκας
Σταύρος Διαμαντόπουλος
Νίκος Κουρουζίδης

Κώστας Κωνσταντινίδης 
Γιάνεζ Πάτε
Μπόγκο Ραγκέλοβιτς
Ρομπέρτο Παλίσκα 
Γιάννης Συμεωνίδης
Διονύσης Χασιώτης
Δημήτρης Ζαβαντίας
Ηλίας Κουλιανόπουλος
Αβραάμ Τερζόπουλος
Αλέκος Κωστίκος
Πόλυς Σιδηρόπουλος
Κώστας Ορφανίδης

Ο Νίκος Καλαμπάκας παραμένει μεχρι και σήμερα ο πρώτος σκόρερ στην ιστορία του Πιερικού με 91 τέρματα, ενώ ο Γιάννης Αδαμόπουλος είναι μεχρι και σήμερα ο παίκτης με τις περισσότερες συμμετοχές που έφτασαν τις 381.

Κορυφαίοι σε συμμετοχές Α΄ Εθνικής 
Οι πρώτοι σε συμμετοχές στην Α' Εθνική

Πρώτοι σκόρερ στην Α΄ Εθνική 
Οι πρώτοι σκόρερ στην Α' Εθνική.

 Συμμετοχές και γκολ αφορούν μόνο στο πρωτάθλημα Α΄ κατηγορίας και δεν προσμετρώνται τα αντίστοιχα για το κύπελλο Ελλάδας και τις ευρωπαϊκές διοργανώσεις.

Παίκτες που έγιναν προπονητές
Από την ίδρυση του Συλλόγου έως σήμερα έχουν φορέσει τη φανέλα του Πιερικού σε επίσημο αγώνα 614 παίκτες.
Οι 25 εξ'αυτών έχουν καθίσει στον πάγκο του Πιερικού και ως προπονητές.

Διακεκριμένοι προπονητές

 Λούκας Άουριντνικ
 Αλέξι Πέτροβιτς
 Πάνος Μάρκοβιτς
 Ντέζο Μπούτζακ
 Κώστας Καραπατής

 Ρούντολφ Ιλόφσκι
 Γιάννης Κόλλιας
 Μάκης Κατσαβάκης
 Γιάννης Μαντζουράκης
 Σταύρος Διαμαντόπουλος

 Γιώργος Φοιρός
 Σούλης Παπαδόπουλος
 Γιώργος Χατζάρας
 Νίκος Αλέφαντος
 Χρήστος Αρχοντίδης

Διατελέσαντες πρόεδροι ΠΑΕ (από το 1979)

Διακρίσεις 
 1963: Φιναλίστ Κυπέλλου Ελλάδος
 1965: 5η θέση στην Α΄Εθνική
 1968: 5η θέση στην Α΄Εθνική

Ύμνος 
Ο ύμνος του Πιερικού είναι σε ρυθμό χασαποσέρβικο 2/4, ερμηνεύθηκε από τον Σπύρο Μαυρόφτα ενώ είναι άγνωστο αν ο ίδιος έγραψε τον ύμνο (στίχοι/μουσική). Η ηχογράφηση του δίσκου έγινε το 1971 στην Κύπρο και κυκλοφόρησε την ίδια χρονιά από τη δισκογραφική KERAVNOPHONE σε βινύλιο των 45 στροφών.

Πιερικός, Πιερικός, Πιερικός...

Στης Πιερίας το Νομό
Είναι μια ομαδάρα
Είναι οι παίκτες του αετοί
Τη 'λεν' Πιερικάρα

Πιερικέ, Πιερικέ
Αήττητέ μου αετέ
Τρόπαιο θα σου χτίσω
Στου Όλυμπου τη κορυφή
Κοντά στους δώδεκα θεούς
Για να σκορπάς τους κεραυνούς

Όπου κι αν εμφανίστηκες
Τους έχεις κατακτήσει
Πιερικέ, Πιερικέ αήττητε
Σ' έχουνε αγαπήσει

Πιερικέ, Πιερικέ
Αήττητέ μου αετέ
Τρόπαιο θα σου χτίσω
Στου Όλυμπου τη κορυφή
Κοντά στους δώδεκα θεούς
Για να σκορπάς τους κεραυνούς

Και τώρα όλοι με μια φωνή
Πιερικός, Πιερικός φωνάζουν
Αντίπαλους στα γήπεδα
Τους κάνεις και τρομάζουν

Τρέχουσα σύνθεση

Δανεικοί

Επιτελεία 
.

Όλοι  ελληνικής υπηκοότητας.

Όλοι  ελληνικής υπηκοότητας.

Δομή συλλόγου 
Όλοι/ες  ελληνικής υπηκοότητας, εκτός εάν αναφέρεται διαφορετικά.

Διοικητικό συμβούλιο 
.

Στελέχη 
.

Ακαδημίες 
Ο Πιερικός μέχρι το 2018 δεν διέθετε ακαδημίες, πλην του εναπομείναντος τμήματος της Κ17, το οποίο αγωνίζονταν στην Γ' ερασιτεχνική ΕΠΣ Πιερίας ως "Διοσκουροι" και όχι στο πρωτάθλημα Κ17, και του οποίου οι παίκτες αγωνίζονταν με δελτία Ερασιτεχνικής κατηγορίας.

Το καλοκαίρι του 2018 ο Πιερικός δημιούργησε την ομάδα ΠΙΕΡΙΚΟΣ Β' , από τις πρώτες ομάδες πανελλαδικά που η οποία αγωνίζονταν στα τοπικά πρωταθλήματα και, τροφοδοτούσε την πρώτη ομάδα του Πιερικού με παίκτες της Πιερίας ώστε να καλύψει το κενό της Κ17 που δεν υπήρχε εκείνη τη χρονιά, με απώτερο στόχο τη στελέχωση, μελλοντικά, της Ανδρικής ομάδας.
Αποτελούσε την ίδια ομάδα, με ίδια δελτία του Πιερικού, ίδιο ΑΦΜ και είχε τις ηλικίες 16-18 ετών της ομάδας της Πιερίας. Δημιουργήθηκε επίσης σχολή ποδοσφαίρου ΣΦΚ Πιερικός, την ίδια εποχή και τμήματα εκμάθησης έως τα 12 έτη ηλικίας και αγωνιστικά στις ηλικίες 13-16 ετών.

Επιτελεία
.

Όλοι  ελληνικής υπηκοότητας, εκτός εάν αναφέρεται διαφορετικά.

Όλοι/ες  ελληνικής υπηκοότητας.

Προσωπικό

Πιερικός Β' 2018-2019

Ο Πιερικός Β ήταν η βραχύβια εφεδρική ομάδα του Πιερικού. Ιδρύθηκε το 2018 ως Σ.Φ.Κ. Πιερικός Β. και έδρα της ήταν το Α' Δ.Α.Κ., χωρητικότητας 4.995 θεατών και συμμετείχε για πρώτη και τελευταία φορά στο τοπικό πρωτάθλημα της Γ' Κατηγορίας της ΕΠΣ Πιερίας. 

Ο σκοπός της δημιουργίας της εφεδρικής ομάδας ήταν να τροφοδοτεί την πρώτη ομάδα του Πιερικού με παίκτες της Πιερίας και να καλύψει το κενό της Κ17 που δεν υπήρχε έως το 2018, με απώτερο στόχο τη στελέχωση, μελλοντικά, της Ανδρικής ομάδας, στα πρότυπα της Μπαρτσελόνα Β. Αποτελούσε την ίδια ομάδα, με ίδια δελτία του Πιερικού, ίδιο ΑΦΜ και είχε τις ηλικίες 16-18 ετών της ομάδας της Πιερίας. έπρεπε να παίζει τουλάχιστον ένα επίπεδο κάτω από τη μεγάλη ομάδα και έτσι ο Πιερικός Β δεν ήταν επιλέξιμος για προβιβασμό στις επαγγελματικές κατηγορίες. Δεν μπορούσε επίσης να παίξει και στο Κύπελλο Ελλάδος.

Πορεία στο πρωτάθλημα της ΕΠΣ
Ο Πιερικός Β, στη σύντομη αυτή ύπαρξή του, αγωνίστηκε για πρώτη και τελευταία φορά ως Πιερικός Β στο τοπικό πρωτάθλημα της Γ' ΕΠΣ Πιερίας στη σεζόν 2018-19 με προπονητή τον Λευτέρη Φωτιάδη και τερμάτισε προτελευταίος, σημειώνοντας 1 νίκη, 1 ισοπαλία και 15 ήττες ενώ του αφαιρέθηκαν 3 βαθμοί. Σε αυτή τη σεζόν πέτυχε 9 τέρματα και δέχθηκε 45. Μετά από αυτή την αποτυχία ο Πιερικός Β'  διαλύθηκε.

Εγκαταστάσεις

Στάδιο 

Από το 1964 η έδρα του Πιερικού είναι το Α' Δημοτικό Αθλητικό Κέντρο Κατερίνης (πρώην Εθνικό Στάδιο Κατερίνης) στη περιοχή Εθνικού Σταδίου της Κατερίνης. Το γήπεδο κτίστηκε την προαναφερθείσα χρονιά και ανακαινίστηκε τη διετία 2007-09 με σκοπό να εκσυγχρονιστεί ώστε να αντεπεξέρχεται στις σύγχρονες απαιτήσεις. Στο πλαίσιο ανακαίνισης ανακατασκευάστηκαν τα αποδυτήρια, τοποθετήθηκε στέγαστρο στη δυτική κερκίδα, προστέθηκαν προβολείς για τους νυχτερινούς αγώνες και, τέλος, τοποθετήθηκαν καθίσματα τα οποία όμως μείωσαν τη χωρητικότητα του γηπέδου απο 7.000 σε 5.000 θεατές.

Ρεκόρ εισιτηρίων στο Πρωτάθλημα
 Πιερικός - Άρης (12.000) (8/2/1970)

Προπονητικός χώρος 
Ο Πιερικός δεν διαθέτει προπονητικό κέντρο και χρησιμοποιεί το βοηθητικό γήπεδο που βρίσκεται απέναντι από το Α' ΔΑΚ και είναι ιδιοκτησίας του Δήμου Κατερίνης. Πρόκειται για έναν βοηθητικό χώρο που αποτελείται από τρία γήπεδα με φυσικό χλοοτάπητα και ένα κτίριο στην άκρη του χώρου το οποίο φιλοξενεί γραφεία προπονητών, τα αποδυτήρια των ποδοσφαιριστών και μια μικρή αίθουσα η οποία λειτουργεί ως ιατρείο. Το βοηθητικό γήπεδο φιλοξενούσε εκτός της πρώτης ομάδας και τις ομάδες υποδομών.

Γραφεία 
Τα γραφεία του Πιερικού στεγάζονται στον χώρο του Α' ΔΑΚ.

Παραπομπές

Εξωτερικοί σύνδεσμοι

 
 Η σελίδα ποδοσφαίρου του Πιερικού 
 Η σελίδα της ΠΑΕ Πιερικός (archive)
 Η σελίδα του ΣΦΚ Πιερικός (archive)

 
Ποδοσφαιρικές ομάδες Ελλάδας
Ιδρύσεις ποδοσφαιρικών ομάδων το 1961
Ιδρύσεις αθλητικών συλλόγων το 1961